钦定古今图书集成/理学汇编/学行典/第180卷 > 苏不韦
## 钦定古今图书集成/理学汇编/学行典/第180卷 > 苏不韦

按《后汉书苏章传》：“章兄曾孙不韦，字公先，父谦，初为
郡督邮。时魏郡李暠为美阳令，与中常侍具瑗交通，
贪暴为民患。前后监司畏其势援，莫敢纠问。及谦至
部案得其赃，论输左校。谦累迁至金城太守，去郡归
乡里。汉法免罢守令，自非诏征，不得妄到京师。而谦
后私至洛阳。时暠为司隶校尉，收谦，诘掠死狱中，暠”
又因刑其尸，以报昔怨。不韦时年十八，征诣公车，会
谦见杀，不韦载丧归乡里，瘗而不葬，仰天叹曰：“伍子
胥独何人也！”乃藏母于武都山中，遂变名姓，尽以家
财募剑客，邀暠于诸陵间，不克。会暠迁大司农。时右
校刍廥在寺北垣下，不韦与亲从兄弟潜入廥中，夜
则凿地，昼则逃伏，如此经月，遂得傍达暠之寝室，出
其床下，值暠在厕，因杀其妾并及小儿，留书而去。暠
大惊惧，乃布棘于室，以板籍地，一夕九徙，虽家人莫
知其处。每出，辄剑戟随身，壮士自卫。不韦知暠有备，
乃日夜飞驰，径到魏郡，掘其父阜冢，断取阜头，以祭
父坟，又标之于市曰“李君迁父头。”暠匿不敢言，而自
上退位归乡里，私掩塞冢椁，捕求不韦，历岁不能得，
愤恚感伤，发病欧血死。不韦后遇赦还家，乃始改葬
行丧。士大夫多讥其发掘冢墓，归罪枯骨，不合古义。
唯任城何休方之伍员。太原郭林宗闻而论之曰：“子
胥虽云逃命，而见用强吴，凭阖闾之威，因轻悍之众，
雪怨旧郢，曾不终朝，而但鞭墓戮尸，以舒其愤，竟无
手刃后主之报。岂如苏子单特孑立，靡因靡资，强仇
豪援，据位九卿，城阙天阻，宫府幽绝，埃尘所不能过，
雾露所不能沾。不韦毁身憔虑，出于百死，冒触严禁，
陷族祸门，虽不获逞，为报已深，况复分骸断首，以毒
生者，使暠怀忿结，不得其命，犹假手神灵以毙之也。
力唯匹夫，功隆千乘，比之于员，不已优乎！”议者于是
贵之。后太傅陈蕃辟，不应为郡五官掾。初，弘农张奂
睦于苏氏，而武威段颎与暠素善，后奂、颎有隙。及颎
为司隶，以礼辟不韦，不韦惧之，称病不诣。颎既积愤
于奂，因发怒，乃追咎不韦前报暠事，以为向表治谦
事，被报见诛。君命天也，而不韦仇之。又令长安男子
告不韦多将宾客夺舅财物，遂使从事张贤等就家
杀之。乃先以鸩与贤父曰：“若贤不得，不韦便同饮此。”
贤到扶风，郡守使不韦奉谒迎贤，即时收执，并其一
门六十馀人，尽诛灭之，诸苏以是衰破。及段颎为杨
球所诛，天下以为苏氏之报焉。